Bjørkelangen stasjon

Bjørkelangen stasjon var en stasjon på Urskog-Hølandsbanen.

Banen åpnet som to delstrekninger, først Aurskogbanen mellom Bingsfoss ved Sørumsand og Bjørkelangen i 1896 og deretter Hølandsbanen fra Bjørkelangen til Skulerud i 1898. Stasjonsnavnet ble skrevet Bjerkelangen de første to årene. Urskog-Hølandsbanens hovedkontor og driftsbestyrerboligen Bergan lå på Bjørkelangen. Det samme gjorde banens verksted.

Stasjonsbygningen på Bjørkelangen ble i likhet med de andre stasjonene på Aurskogbanen tegnet og oppført av byggmester Günther Schüssler. Den er en av få som fortsatt står på sitt opprinnelig sted, lenge etter at skinnene er revet opp. Den ble brukt som utgangspunkt da stasjonsbygning for Sørumsand på museumsbanen ble oppført i 1989. Museumsjernbanens kombinerte lokomotivstall og verksted på Sørumsand (2000) er kopiert fra Bjørkelangen der originalbygningen fremdeles står. På Bjørkelangen står fortsatt stasjonens vanntårn. Svingskiven er fjernet. Anlegget ble pusset opp i 2009–10. Stasjonsbygningen inneholder i dag turistkontor, kafé og butikk, og det er bussholdeplass utenfor.

Fra stasjonen gikk et sidespor til Eidsverket, kalt «Eidsverksporet» som krysset Hølandselva på en 16 meter lang bro. Broen ligger der fremdeles (per 2017), men er i dag gangvei.

Bjørkelangen stasjon lå på Urskog-Hølandsbanens kilometer 27,70.

Referanser

Litteratur 
 
 Bjerke, Thor; Haugen, Tore;Holom, Finn og Tovås, Ove (2013). Banedata 2013. Hamar / Oslo: Jernbaneverket Norsk Jernbanemuseum / Norsk Jernbaneklubb NJK Forlaget. s 91. ISBN 978-82-90286-35-9

Eksterne lenker 
 Forvaltningsplan for Urskog-Hølandsbanen
 Norsk jernbaneklubb om Bjørkelangen stasjon
 Jernbane.net om Bjørkelangen stasjon

Jernbanestasjoner på Urskog-Hølandsbanen
Jernbanestasjoner i Akershus
Jernbanebyggverk i Aurskog-Høland
Jernbanestasjoner åpnet i 1896
Jernbanestasjoner nedlagt i 1960